Document ID: 32013R0317

KOMISSION ASETUS (EU) N:o 317/2013,
annettu 8 päivänä huhtikuuta 2013,
asetusten (EY) N:o 1983/2003, (EY) N:o 1738/2005, (EY) N:o 698/2006, (EY) N:o 377/2008 ja (EU) N:o 823/2010 liitteiden muuttamisesta kansainvälisen koulutusluokituksen osalta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon yhteisön tulo- ja elinolotilastoista (EU-SILC) 16 päivänä kesäkuuta 2003 annetun Euroopan parlamentin ja neuvoston asetuksen (EY) N:o 1177/2003 (1) ja erityisesti sen 15 artiklan,
ottaa huomioon ansioita ja työvoimakustannuksia koskevista rakennetilastoista 9 päivänä maaliskuuta 1999 annetun neuvoston asetuksen (EY) N:o 530/1999 (2) ja erityisesti sen 11 artiklan,
ottaa huomioon yhteisön työvoimaa koskevan otantatutkimuksen järjestämisestä 9 päivänä maaliskuuta 1998 annetun neuvoston asetuksen (EY) N:o 577/98 (3) ja erityisesti sen 4 artiklan,
ottaa huomioon koulutusta ja elinikäistä oppimista koskevien tilastojen tuottamisesta ja kehittämisestä 23 päivänä huhtikuuta 2008 annetun Euroopan parlamentin ja neuvoston asetuksen (EY) N:o 452/2008 (4) ja erityisesti sen 6 artiklan 1 kohdan,
sekä katsoo seuraavaa:
(1)
Euroopan tilastojen relevanssin säilyttämistä koskevien komission pyrkimysten kannalta on keskeistä ottaa käyttöön sellainen ajantasaistettu luokitusjärjestelmä, jossa otetaan huomioon koulutusalan kehitys ja muutokset.
(2)
Yhdistyneiden kansakuntien kasvatus-, tiede- ja kulttuurijärjestö (Unesco) on tarkistanut kansainvälisen koulutusluokituksen (ISCED) tähän asti käytetyn version (ISCED 1997) ja pyrkinyt siten varmistamaan, että se on koulutusalan poliittisten ja rakenteellisten muutosten mukainen.
(3)
Koulutustilastojen kansainvälisen vertailtavuuden edellytyksenä on, että jäsenvaltiot ja unionin toimielimet käyttävät koulutusluokituksia, jotka ovat yhteensopivia tarkistetun kansainvälisen koulutusluokituksen ISCED 2011, jäljempänä ’ISCED 2011’, kanssa, jonka Unescon jäsenvaltiot hyväksyivät 36. yleiskokouksessaan marraskuussa 2011.
(4)
Tarkistetun kansainvälisen koulutusluokituksen vahvistamisen vuoksi on tarpeen muuttaa eri säädöksissä olevia viittauksia ISCED:iin, ISCED 97:ään ja ISCED 1997:ään sekä tehdä muutoksia useisiin tähän asiaan liittyviin säädöksiin.
(5)
Tämän vuoksi on tarpeen muuttaa seuraavia asetuksia: yhteisön tulo- ja elinolotilastoista (EU-SILC) annetun Euroopan parlamentin ja neuvoston asetuksen (EY) N:o 1177/2003 täytäntöönpanosta ensisijaisten tavoitemuuttujien luettelon osalta 7 päivänä marraskuuta 2003 annettu komission asetus (EY) N:o 1983/2003 (5); asetuksen (EY) N:o 1916/2000 muuttamisesta ansioiden rakennetta koskevien tietojen määrittelyn ja toimittamisen osalta 21 päivänä lokakuuta 2005 annettu komission asetus (EY) N:o 1738/2005 (6); neuvoston asetuksen (EY) N:o 530/1999 täytäntöönpanosta työvoimakustannuksia ja ansioita koskevien rakennetilastojen laadunarvioinnin osalta 5 päivänä toukokuuta 2006 annettu komission asetus (EY) N:o 698/2006 (7); yhteisön työvoimaa koskevan otantatutkimuksen järjestämisestä annetun neuvoston asetuksen (EY) N:o 577/98 täytäntöönpanosta vuodesta 2009 lähtien toimitettavien tietojen koodauksen, rakenteellisia muuttujia koskevien tietojen keruussa käytettävän alaotoksen ja tarkasteluvuosineljänneksen määritelmän osalta 25 päivänä huhtikuuta 2008 annettu komission asetus (EY) N:o 377/2008 (8) sekä koulutusta ja elinikäistä oppimista koskevien tilastojen tuottamisesta ja kehittämisestä annetun Euroopan parlamentin ja neuvoston asetuksen (EY) N:o 452/2008 täytäntöönpanemisesta aikuisten osallistumista elinikäiseen oppimiseen koskevien tilastojen osalta 17 päivänä syyskuuta 2010 annettu komission asetus (EU) N:o 823/2010 (9).
(6)
Tässä asetuksessa säädetyt toimenpiteet ovat Euroopan tilastojärjestelmää käsittelevän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Asetuksen (EY) N:o 1983/2003 muuttaminen
Korvataan asetuksen (EY) N:o 1983/2003 liitteessä oleva alaviite 19 seuraavasti:
”ISCED 2011: kansainvälinen koulutusluokitus 2011.”
2 artikla
Asetuksen (EY) N:o 1738/2005 muuttaminen
Muutetaan asetus (EY) N:o 1738/2005 seuraavasti:
1)
Korvataan ilmaisu ”ISCED 97” ilmaisulla ”ISCED 2011” kaikkialla liitteissä.
2)
Korvataan liitteessä I oleva muuttuja 2.5 seuraavasti:
”Saavutettu koulutusaste (ISCED 2011)”
3)
Korvataan liitteessä II oleva muuttuja 2.5 seuraavasti:
”Saavutettu koulutusaste (ISCED 2011)
Tämä muuttuja koskee korkeinta yleissivistävän, ammatillisen tai korkea-asteen koulutusastetta, jonka työntekijä on hyväksyttävästi suorittanut kansainvälisen koulutusluokituksen (International Standard Classification of Education) vuoden 2011 laitoksen (ISCED 2011) mukaan. Ilmaisu ”hyväksytysti suoritettu aste” on miellettävä todistuksen tai tutkintotodistuksen saamiseksi, jos koulutuksen suorittamisesta annetaan todistus tai tutkintotodistus. Jos todistusta ei anneta, hyväksytty suorittaminen on miellettävä täysimittaiseksi koulutukseen osallistumiseksi.
Käytettävien koodien ryhmät määritellään ansiorakennetutkimuksen täytäntöönpanojärjestelyissä.”
3 artikla
Asetuksen (EY) N:o 698/2006 muuttaminen
Muutetaan asetus (EY) N:o 698/2006 seuraavasti:
Korvataan liitteessä olevan 2.1 kohdan 2 alakohdassa oleva viittaus ”koulutustaso (ISCED 0-6)” viittauksella ”saavutettu koulutusaste (ISCED 2011 tasot 0-8)”.
4 artikla
Asetuksen (EY) N:o 377/2008 muuttaminen
Muutetaan asetus (EY) N:o 377/2008 seuraavasti:
Muutetaan liite III tämän asetuksen liitteen I mukaisesti.
5 artikla
Asetuksen (EU) N:o 823/2010 muuttaminen
Muutetaan asetus (EU) N:o 823/2010 seuraavasti:
Muutetaan liitteet I ja II tämän asetuksen liitteen II mukaisesti.
6 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivänä tammikuuta 2014 alkavasta viitevuodesta lähtien.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 8 päivänä huhtikuuta 2013.

Labels: 12
7
19